text: [{"text_idx": "#000011", "text": "Rawa ni Taqomaki Keda o Jisu"}, {"text_idx": "#000012", "text": "O raici Jisu me vaka e dua na Tui kaukaua se e dua na gonelailai?"}, {"text_idx": "#000013", "text": "NI SA qase cake o Jisu e qai kila ni a taqomaki ni se gonelailai. E masu beka vei Jiova me vakavinavinakataki koya?\u2014 Na cava o nanuma ni a rairai tukuna vei Meri kei Josefa ni qai kila ni rau vakabulai koya ena nodrau kauti koya i Ijipita?\u2014"}, {"text_idx": "#000014", "text": "Ia, sa sega ni gonelailai o Jisu ena gauna oqo. E sega mada ga ni bula tiko e vuravura. Ia o bau vakila ni so era se nanuma tiko ni se gone tiko ga o Jisu qai davo no ena ikanakana ni manumanu?\u2014 E vakilai oqo ena levu na vanua ena gauna ni Kirisimasi, ni dau vakaraitaki kina o Jisu me gonelailai."}, {"text_idx": "#000015", "text": "Dina ga ni sega ni bula tiko e vuravura o Jisu, ia o vakabauta ni bula tiko o koya?\u2014 Io, a vakaturi mai na mate. Ena gauna oqo sa Tui qaqa mai lomalagi o koya. Na cava o vakasamataka e rawa ni cakava o koya me taqomaki ira kina na qaravi koya?\u2014 Ena gauna e se bula voli kina e vuravura, a vakaraitaka o koya ni rawa ni taqomaki ira na lomani koya. Daru raica mada se a cakava vakacava oqo ena siga e vodo tiko kina e waqa kei iratou na nona tisaipeli."}, {"text_idx": "#000016", "text": "E donuya na yakavisiga. Ena siga taucoko oya a veivakavulici tiko o Jisu ena bati ni Wasawasa o Kalili, oqo e dua na drano levu e rauta ni 20 na kilomita na kena balavu qai 12 na kilomita na kena raba. A kaya vei iratou nona tisaipeli: \u201cTou lako mada ki tai kadua ni drano.\u201d Ratou tekivu soko kosova sara na drano. Ni rui oca o Jisu, e mani gole ina muaimuri ni waqa me lai davo. Sega ni dede sa moce lutu."}, {"text_idx": "#000017", "text": "Na cava e kaya tiko o Jisu vei rau na cagi kei na ua?"}, {"text_idx": "#000018", "text": "Eratou yadra tiko na tisaipeli me ratou ulia donu tiko na waqa. Dede vakalailai sa tabaka sobu mai e dua na bati ni cagi kaukaua. E kaukaua tiko ga na cagi qai kauta vata mai na tamatama ni ua lelevu. E roba na yasa ni waqa na ua qai tekivu vodo na wai."}, {"text_idx": "#000019", "text": "Eratou sa rere na tisaipeli de ratou luvu. Ia e sega ni bau rere o Jisu. E se moce toka ga ena muaimuri ni waqa. Eratou vakayadrati koya na tisaipeli ratou qai kaya vua: \u2018Turaga, Turaga, vakabulai kedatou; sa voleka ni datou mate ena tokavuki oqo.\u2019 E tucake o Jisu qai vunauca na cagi kei na ua. E kaya o koya, \u201cMo maravu mai!\u201d"}, {"text_idx": "#000020", "text": "Ena gauna vata ga oya sa ruru na cagi qai mai maravu tu yani na drano. Eratou vakadrukai na tisaipeli. Eratou se sega ni raica e dua na ka vaka oya. Eratou veikayaka: \u2018O cei beka oqo? Ni rau sa bau talairawarawa tale ga ina nona ivakaro na cagi kei na wai!\u2019\u200b\u2014Luke 8:22-25; Marika 4:35-41."}, {"text_idx": "#000021", "text": "O kilai Jisu?\u2014 O kila se a rawata maivei na kaukaua levu e tu vua?\u2014 A sega ni dodonu me ratou rere na tisaipeli ni tiko vata kei iratou o Jisu, ni sega ni tamata wale o Jisu. E rawa ni cakava o koya na veika e sega ni cakava rawa e dua na tamata. Meu talanoataka mada vei iko e dua tale na ka e cakava ena gauna e voravora kina na wasawasa."}, {"text_idx": "#000022", "text": "E yaco oqo ena dua tale na gauna e muri. Ni sa karobo na vanua, a tukuna o Jisu vei iratou nona tisaipeli me ratou kauta na waqa ina tai kadua ni drano. E cabe duadua o Jisu ina ulunivanua. Oqo e vanua lala e rawa ni lai masu kina vei Tamana, na Kalou o Jiova."}, {"text_idx": "#000023", "text": "Eratou vodo i waqa na tisaipeli me ratou soko kosova na drano. Sega ni dede sa liwa mai e dua na bati ni cagi kaukaua sara. Sa bogi na vanua. Eratou uruca na laca na tisaipeli me ratou sa voce ga. E dredre na nodratou itosotoso baleta ni kaukaua sara na cagi eratou saqata tiko. E suaigelegele na waqa ena levu ni ua qai tekivu vodo na wai. Eratou sega ni yaco rawa i tai kadua."}, {"text_idx": "#000024", "text": "Se tu duadua ga mai na ulunivanua o Jisu. Sa via dede toka nona tiko e kea. E raica ni sa vakaleqai iratou tiko na nona tisaipeli na ua lelevu. Mani siro sobu mai na ulunivanua me gole i baravi. E via vukei iratou na nona tisaipeli o Jisu, e tekivu taubale sara ina dela ni wasawasa voravora oya!"}, {"text_idx": "#000025", "text": "Na cava ena yaco ke o via taubale e dela ni wai?\u2014 O na dromu, se o rawa sara ga ni luvu. Ia e duatani o Jisu. E duatani na kaukaua e tu vua. E balavu toka na vanua e taubaletaka o Jisu me yaco yani i waqa. Eratou raici Jisu na tisaipeli ni taubale tiko yani e dela ni wai baleta ni sa kida na mataka. Ia eratou sega ni vakabauta na ka eratou raica. Eratou qolou ena levu ni nodratou rere. E tukuna vei iratou o Jisu: \u201cDou vakacegu! Sa i au ga; dou kakua ni rere.\u201d"}, {"text_idx": "#000026", "text": "Na cava e cakava kina o Jisu na veika veivakurabuitaki?"}, {"text_idx": "#000027", "text": "Ni vodo ga i waqa o Jisu, sa ruru na cagi. Eratou baci vakadrukai tale na tisaipeli. Eratou cuva vua ratou qai kaya: \u201cSa i kemuni dina ga na Luve ni Kalou.\u201d\u200b\u2014Maciu 14:22-33, VV; Joni 6:16-21."}, {"text_idx": "#000028", "text": "Eda na sega li ni matalau ke da bula tiko ena gauna oya meda raica nona cakava o Jisu na veika oya?\u2014 O kila na vuna e cakava kina o Jisu na veika veivakurabuitaki?\u2014 Baleta ni lomani iratou nona tisaipeli qai vinakata me vukei iratou. E cakava tale ga na veika oya me vakaraitaka kina na levu ni kaukaua e tu vua ena qai vakayagataka ni sa veiliutaki ena Matanitu ni Kalou."}, {"text_idx": "#000029", "text": "E taqomaki ira vakacava na nona imuri ena gauna oqo o Jisu?"}, {"text_idx": "#000030", "text": "Ena gauna mada ga oqo e vakayagataka tiko o Jisu na nona kaukaua me taqomaki ira nona imuri ni saga o Setani me tarova nodra tukuna na veika e baleta na Matanitu ni Kalou. Ia e sega ga ni vakayagataka o Jisu na nona kaukaua me tarova na nodra tauvimate na tisaipeli se me vakabulai ira mai na tauvimate. Eratou mate kece mada ga na yapositolo i Jisu. A labati na tuaka i Joni o Jemesa, qai bala e valeniveivesu o Joni.\u200b\u2014Cakacaka 12:2; Vakatakila 1:9."}, {"text_idx": "#000031", "text": "E vaka kina nikua. Se eda qaravi Jiova se sega, eda rawa kece ni tauvimate da qai mate. Ia sa vakarau veisau oqo ena gauna e veiliutaki kina o Jisu me Tui ni Matanitu ni Kalou. Ena gauna oya ena sega tale ni dua me rere, baleta ena vakayagataka o Jisu na nona kaukaua mera vakalougatataki kina o ira na talairawarawa vua.\u200b\u2014Aisea 9:6, 7."}, {"text_idx": "#000032", "text": "Oqo e so tale na tikinivolatabu e vakaraitaka na levu ni kaukaua i Jisu, o koya e digitaka na Kalou me veiliutaki ena Matanitu ni Kalou, Taniela 7:13, 14; Maciu 28:18; kei na Efeso 1:20-22."}]